VIII Jornada per a la Seguretat dels Pacients a Catalunya i IX Conferència d'experts de la SOCMIC
Sala d'actes de l'Hospital Universitari Vall d'Hebron
Sí, es durà a terme mitjançant signatura al full d'assistència amb 10 minuts de marge com a màxim:
Control d'entrada: a l'inici de la jornada, es farà de 8.30 a 9.10 hores.
Control de sortida: a la clausura de la jornada, començarà a partir de les 13.45 hores.
Fóra d'aquest horari, els llistats de control de signatures no estaran disponibles.
La seguretat dels pacients és la dimensió de la qualitat assistencial que busca reduir i prevenir els riscos innecessaris associats amb l'atenció sanitària, i que sovint es tradueixen en perjudicis o lesions pels pacients.
Constitueix, per tant, un dels elements bàsics per garantir una assistència de qualitat als nostres pacients.
L'àmbit del pacient crític aglutina un conjunt de factors de risc com son la fragilitat dels pacients dels que s'ocupa, l'elevada instrumentalització que requereixen – tant pel diagnòstic com pel tractament-, l'elevat nombre de professionals/pacient que participen en la seva cura, la rotació dels mateixos, l'elevat nombre de fàrmacs per pacient, i dins dels mateixos l'elevada proporció de fàrmacs d'administració endovenosa.
Tots aquests factors condicionen una elevada incidència d'incidents relacionats amb la seguretat de pacients (IRSP) que en alguns estudis arriba a ser de 38,8 esdeveniments adversos seriosos per cada 100 dies de pacient UCI.
Fruit de la consciencia d'aquest risc són múltiples les iniciatives desenvolupades fonamentalment des de les societats científiques, però també des dels organismes oficials encaminades a la millora de la seguretat dels pacients crítics.
Així doncs, les UCI han estat identificades com a àrees d'especial interès pel desenvolupament de mesures de seguretat.
S'han plantejat nombrosos programes amb l'objectiu de minimitzar els esdeveniments adversos i s'han proposat diferents estratègies com ara la implementació d'equips de resposta ràpida, llistats de verificació (checklists), objectius diaris i implementació de paquets de mesures (care bundles) amb diferents tipus de pacients i diferents situacions.
Les infeccions associades a l'atenció sanitària (IAAS) són un dels esdeveniments adversos més comuns que afecten els pacients hospitalitzats i causen un augment important de la morbimortalitat.
La seva taxa entre els pacients d'UCI és fins a 5 - 10 vegades superior a la dels pacients hospitalitzats i representa el 25% de totes les IAAS.
Segons l'estudi SYREC (2009), la IAAS representa el 8,1% de tots els esdeveniments adversos, essent la pneumònia associada a la ventilació mecànica (PNAV) el més freqüent, xifrada en el 33,53% de totes les IAAS adquirides pels pacients crític (Informe Envin-Helics, 2012).
Globalment, els pacients que han adquirit alguna infecció a les UCI han disminuït paulatinament des del 15,51% al 2009 al 10,24% al 2012.
Si analitzem només les infeccions associades a dispositius controlats per ENVIN (pneumònia, infecció urinària i bacterièmia) només el 6,16% dels pacients ingressats va patir aquesta complicació en el 2012.
Els incidents què amb més freqüència es van comunicar a l'estudi SYREC van ser els relacionats amb els medicaments, confirmant així la importància de desenvolupar programes destinats a millorar la seguretat del medicament en pacients crítics.
Per altre banda, la informació d'incidents i esdeveniments adversos a pacients i a familiars és un aspecte què requereix encara un important canvi cultural.
S'haurien d'establir estratègies que ajudin a desenvolupar el procediment més adequat pel procés de comunicació dels incidents més greus i esdeveniments adversos.
També són un aspecte clau les segones víctimes i l'atenció als professionals sanitaris involucrats en un esdeveniment advers que queda traumatitzat per aquesta experiència.
Segons dades d'incidència d'esdeveniments adversos d'Espanya, s'estima que un 15% de la plantilla de professionals sanitaris es troba involucrat anualment amb algun esdeveniment advers.
Es reconeix, per tant, la necessitat d'un recolzament emocional a les segones víctimes, assessoria legal i maneig de la comunicació institucional quan es produeix un esdeveniment advers.
És amb la finalitat d'avançar en la seguretat dels pacients i fruit d'aquesta preocupació que des del Departament de Salut de la Generalitat de Catalunya es vol organitzar una Jornada en Seguretat dels Pacients específica per a pacients crítics i amb la col·laboració de la Societat Catalana de Medicina Intensiva i Crítica (SOCMIC) i l'Acadèmia de Ciències Mèdiques i de la Salut de Catalunya i Balears (L'Acadèmia).
Els objectius de la Jornada són:
Difondre el coneixement i la situació actual de la seguretat dels pacients crítics, per tal de reduir els incidents/esdeveniments derivats de l'assistència sanitària i promoure una pràctica clínica més segura.